Citovanie metódou priebežných poznámok

Citácie sú spojené s popisom citovaného dokumentu **poradovým číslom**, ktoré je umiestnené ako **horný index** alebo **v zátvorke**. Tieto čísla odkazujú na **poznámky pod čiarou**, v ktorých môžu byť odkazy na citované informačné pramene, ale aj na poznámky rôzneho druhu. Každá položka v poznámkach má **nové číslo**, aj opakovaná citácia toho istého diela. V zozname bibliografických odkazov sú záznamy usporiadané **abecedne** podľa prvého údaja (meno autora, resp. názov, ak je dielo anonymné). Poradové čísla citácií a poznámok sa uvádzajú len v poznámkach pod čiarou. V zozname bibliografických odkazov sa záznamy nečíslujú. Všetky druhy informačných prameňov (tlačené, elektronické, internetové) sú uvádzané abecedne v jednom zozname. Pre prehľadnosť sa môže odsadiť druhý a ďalšie riadky.

Príklad:

**text**

....diplomových prác podľa Katuščáka (14)..........Dizertačné práce sú ďalším typom špeciálnych dokumentov (15).....a ďalšie typy (16)

**poznámky pod čiarou**

14. KATUŠČÁK, D. Ako správne písať diplomové práce.

15. Bibliografický zborník 1992-93, s.256.

16. KUCIANOVÁ, A. Koordinácia bibliografickej činnosti, s. 39

**Zoznam bibliografických odkazov:**

ANDREJČÍKOVÁ, Nadežda. Komunikácia a kooperácia IS pre knižnice: úvod do

komunikačného protokolu Z39.50. In *Bulletin Centra vedecko-technických informácií SR, 1999, roč. 3, č. 2, s. 54-59.*

*Bibliografický zborník 1992-93*. Martin: Matica slovenská, 2000. 426 s. ISBN 80-7090-507-7.

KATUŠČÁK, Dušan. *Ako správne písať diplomové práce*. Bratislava: Stimul, 1998. 152 s.

KUCIANOVÁ, Anna. Koordinácia bibliografickej činnosti. In *Knižnica*. ISSN 1335-7026, 2005,

 roč. 6, č. 4, s. 38-40.

ROHOŇOVÁ, Ľudmila – GAŠPAROVÁ, Mária. *Metodika popisu článkov vo formáte MARC 21*

 *s interpretáciou pravidiel AACR: príručka používateľa: verzia V 2.1*.[online]. Martin:

 Slovenská národná knižnica, 2006 [cit. 2006-01-24]. 219 s. ISBN 80-89023-69-X. Dostupné na

 internete:< <http://www.snk.sk/nbuu/metodika_clanky_MARC21.pdf>>

 <<http://www.kis3g.sk/dokumenty/metodika.pdf>>